མཛེས་མཚར་མིག་རྒྱན་ལས།ཤེལ་ག་བུར་ནི།རྒྱ་སྐད་དུ།ཏྦཱུ་རཾ་དང་།གབ་མིང་ཟླ་བ་དང་སེང་གེའི་འོ་མ།ག་བུར་དཀར་པོ་ཟེར།སྨན་ངོ་གསལ་བྱེད་དང་ཙ་ར་ཀ་དང་ཛི་ན་མི་ཏྲ་དང་གསལ་སྒྲོན་རྣམས་ལ་ཙན་དན་གྱི་ཐང་ཆུ་ཟེར་བ་ནོར་བ་སྟེ།རྒྱ་གར་ལྷོ་ཕྱོགས་བྷི་མ་ཞེས་བྱ་བའི་ཤིང་སྡོང་པོ་སེར་སྐྱ་ལོ་མ་ཆེ་ལ་ལྗང་ཁུ་མེ་ཏོག་དང་འབྲུ་སེར་པོའི་ཐང་ཆུ་ཟླ་འོད་ཕོག་པས་འབྱུང་ངམ་བཟོ་བྱས་པ་ཡིན།དེ་ཤིན་ཏུ་དཀར་སྔོ་འཁྱག་པའི་དུམ་བུ་འདྲ་བ་བསིལ་བའི་བསིལ་བ།འདྲ་ཡིག་དུང་གི་མིག་ལས།ཤེལ་གྱི་ག་བུར་གངས་དཀར་ཚལ་བ་འདྲ།།ཞེས་དང་།དྷརྨ་སཽ་མིས།ཁ་ཚ་བསྐ་རྩུབ་བསིལ་ཡང་གྱོང་།།ཞེས་དང་།གདམས་པ་སུམ་ཅུར།ག་བུར་བསིལ་ཡང་གྲང་ཞིང་སྐམ་ལ་རྩུབ།།ཅེས་དང་།རྒྱུད་རིན་ཆེན་སྤུངས་པ་ལས།བློན་པོ་ཅུ་གང་མེད་ན་རྩུབ་པས་ཚ་བར་ལྡོག།ཅེས་དང་།ཕྱི་མ་རྒྱུད་ལས།ཤིན་ཏུ་བསིལ་བས་རྒྱས་ཚད་རྐྱང་བ་འཇོམས།།ཞེས་གསུངས།ཤེལ་འཕྲེང་དུ་འདི་དང་ཙན་གུར་ཤིང་ཀུན་གླ་རྩི་སོགས་དྲི་མཐུན་པའི་ནུས་དང་ལྡན་པས་དྲི་མ་ཡལ་ན་ནུས་པ་མི་འབྱུང་བར་གསུངས་སོ།།